**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov (ďalej len „návrh nariadenia vlády“) mimo Plánu legislatívnych úloh vlády SR na rok 2019 na základe potreby transpozície legislatívy Európskej únie, a to vykonávacej smernice Komisie (EÚ) 2019/523 z 21. marca 2019, ktorou sa menia prílohy I až V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. EÚ L 86, 28.3.2019).

V záujme ochrany výroby rastlín, rastlinných produktov a iných predmetov a obchodu s nimi je s prihliadnutím na mieru nebezpečenstva niektorých škodcov technicky odôvodnené ich zaradenie do príloh nariadenia vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov, ich presun v rámci príloh, resp. v niektorých odôvodnených prípadoch ich vypustenie. Predloženým návrhom nariadenia vlády sa menia alebo dopĺňajú fytosanitárne požiadavky výroby, podmienky dovozu a premiestňovania pre určité rastliny, rastlinné produkty alebo iné predmety tak, aby bola zabezpečená fytosanitárna bezpečnosť Slovenskej republiky.

Vzhľadom na úpravy príloh I – V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. ES L 169, 10.7.2000; mimoriadne vydanie Ú. v. EÚ kap. 3/zv. 29) v platnom znení sa vhodne upravujú prílohy č. 1 až 5 ale aj príloha č. 6 nariadenia vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov. Aktualizuje sa zároveň status chránených zón pre niektoré škodlivé organizmy a členské štáty Európskej únie.

Predkladateľ nedodržal termín na transpozíciu smernice (EÚ) 2019/523 z dôvodu značného rozsahu textu, komplikovanej právnej úpravy a nejednoznačnej a neprehľadnej terminológie smernice (EÚ) 2019/523, najmä v oblasti geografických označení, názvov taxonomických jednotiek a uvádzania požiadaviek a podmienok pre dovoz rastlín a rastlinných produktov. Európska komisia listom SG-Greffe(2019) D - 013446 zo dňa 19. septembra 2019 zaslala Slovenskej republike formálne oznámenie C (2019)6700/21, ktorým iniciuje proti Slovenskej republike nové konanie o porušení zmlúv vedené podľa čl. 258 Zmluvy o fungovaní Európskej únie pod číslom 2019/0292.

Zdržanie transpozície bolo zapríčinené aj tým, že smernica Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. ES L 169, 10.7.2000; mimoriadne vydanie Ú. v. EÚ kap. 3/zv. 29) v platnom znení sa od 14.12.2019 v prevažnej väčšine svojich ustanovení a príloh zrušuje spolu s ďalšími šiestimi smernicami v oblasti fytosanitárnej ochrany, no až do 10.12. resp. 13.12.2019 neboli až do 10., resp. 13.12.2019 vydané vykonávacie nariadenia (EÚ), ktoré by právnu úpravu zrušených smerníc nahradili.

Návrh nariadenia vlády nebude mať vplyv na rozpočet verejnej správy, bude mať negatívny vplyv na podnikateľské prostredie, nebude mať sociálne vplyvy, vplyvy na životné prostredie, vplyvy na informatizáciu spoločnosti, vplyvy na manželstvo, rodičovstvo a rodinu a ani vplyvy na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.